title: Komisijas Īstenošanas regula (ES) 2021/520 (2021. gada 24. marts), ar ko nosaka noteikumus par to, kā attiecībā uz konkrētu turētu sauszemes dzīvnieku izsekojamību piemērot Eiropas Parlamenta un Padomes Regulu (ES) 2016/429 (Dokuments attiecas uz EEZ)

text:
                  25.3.2021

                  LV

                  Eiropas Savienības Oficiālais Vēstnesis

                  L 104/39

         KOMISIJAS ĪSTENOŠANAS REGULA (ES) 2021/520
         (2021. gada 24. marts),
         ar ko nosaka noteikumus par to, kā attiecībā uz konkrētu turētu sauszemes dzīvnieku izsekojamību piemērot Eiropas Parlamenta un Padomes Regulu (ES) 2016/429
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/429 (2016. gada 9. marts) par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (“Dzīvnieku veselības tiesību akts”) (1), un jo īpaši tās 120. panta 1. punktu un 120. panta 2. punkta c), d) un f) apakšpunktu,
         tā kā:

                     (1)

                     Regula (ES) 2016/429 nosaka izsekojamības prasības attiecībā uz turētiem sauszemes dzīvniekiem un reproduktīvajiem produktiem un pilnvaro Komisiju šajā sakarā pieņemt īstenošanas aktus.

                     (2)

                     Komisijas Deleģētā regula (ES) 2019/2035 (2) papildina Regulu (ES) 2016/429, paredzot sīki izstrādātus noteikumus par turētu sauszemes dzīvnieku un inkubējamu olu izsekojamību.

                     (3)

                     Lai nodrošinātu Regulā (ES) 2016/429 un Deleģētajā regulā (ES) 2019/2035 paredzēto izsekojamības noteikumu vienādu piemērošanu Savienībā, ar šo regulu būtu jāpieņem konkrēti noteikumi.

                     (4)

                     Regulas (ES) 2016/429 112., 113. un 115. pantā ir noteikti pienākumi operatoriem, kuri tur liellopu, aitu, kazu un cūku sugu dzīvniekus, nosūtīt ar dzīvniekiem saistītu informāciju uz datorizētajām datubāzēm, kas izveidotas saskaņā ar minētās regulas 109. panta 1. punktu. Lai nodrošinātu, ka visi atjauninājumi uz minētajām datubāzēm tiek nosūtīti regulāri, šajā regulā ir jāprecizē minētās informācijas nosūtīšanas termiņi.

                     (5)

                     Turklāt par turētu liellopu, aitu, kazu un cūku atbildīgo operatoru sniegtajai informācijai pēc nosūtīšanas vajadzētu būt šiem operatoriem pieejamai attiecībā uz to dzīvniekiem un objektiem. Tāpēc šajā regulā būtu jānosaka noteikumi par vienotu piekļuvi datiem, kas iekļauti datorizētajās datubāzēs, kuras izveidotas saskaņā ar Regulas (ES) 2016/429 109. panta 1. punktu.

                     (6)

                     Turklāt, lai visā Savienībā nodrošinātu salīdzināmu datubāzu kvalitāti, šajā regulā būtu jānosaka arī konkrēta cita tehniskā un operacionālā informācija un datorizēto datubāzu formāti attiecībā uz turētiem liellopiem, aitām, kazām un cūkām.

                     (7)

                     Saskaņā ar Regulas (ES) 2016/429 110. panta 1. punkta b) apakšpunkta un 112. panta b) punkta nosacījumiem elektronisko datu apmaiņa starp dalībvalstīm var aizstāt liellopu identifikācijas dokumentu izdošanu, ja minētos dzīvniekus pārvieto starp dalībvalstīm. Komisijas izveidotais BOVEX protokols ir paredzēts elektronisko datu apmaiņai starp dalībvalstu datorizētajām datubāzēm attiecībā uz liellopiem. Komisijai būtu jāatzīst, ka šī elektronisko datu apmaiņa starp dalībvalstu datorizētajām datubāzēm pēc šā protokola pilnībā darbojas.

                     (8)

                     Lai gan identifikācijas līdzekļi, kas izmantojami dažādām sauszemes dzīvnieku sugām, jo īpaši turētiem liellopiem, aitām, kazām, cūkām, kamieļiem, briežiem un papagaiļiem, ir noteikti Deleģētajā regulā (ES) 2019/2035, šo identifikācijas līdzekļu tehniskās specifikācijas būtu jānosaka šajā regulā.

                     (9)

                     Deleģētajā regulā (ES) 2019/2035 ir izklāstītas prasības attiecībā uz turētu liellopu, aitu, kazu, cūku, kamieļu, briežu un papagaiļu elektronisko identifikāciju. Šādi elektroniskie identifikatori būtu jāapstiprina tās dalībvalsts kompetentajai iestādei, kurā dzīvnieki tiek turēti. Lai nodrošinātu minēto elektronisko identifikatoru nolasāmību, kad dzīvnieki tiek pārvietoti starp dalībvalstīm, šajā regulā būtu jānosaka noteikumi un nosacījumi, saskaņā ar kuriem kompetentā iestāde šādus elektroniskos identifikatorus var apstiprināt. Šajos apstiprinājumos būtu jāņem vērā arī attiecīgie ISO/IEC standarti.

                     (10)

                     Lai nodrošinātu identifikācijas un izsekojamības vienādu piemērošanu visā Savienībā, šajā regulā būtu jānosaka laikposmi, kuros uzliek identifikācijas līdzekļus turētiem liellopiem, aitām, kazām, cūkām, kamieļiem, briežiem un papagaiļiem.

                     (11)

                     Līdz Regulas (ES) 2016/429 piemērošanas sākumdienai Savienības noteikumi par izsekojamību ietver dažādus atbrīvojumus no identifikācijas un reģistrācijas sistēmas attiecībā uz dažām dzīvnieku kategorijām, piemēram, ekstensīvos apstākļos turētiem dzīvniekiem. Ir lietderīgi minētos noteikumus pārskatīt un piemērot līdzsvarotu un saskaņotu pieeju atbrīvojumiem no identifikācijas un reģistrācijas sistēmas, ņemot vērā attiecīgos riskus, no vienas puses, un pasākumu samērīgumu un efektivitāti, no otras puses. Tāpēc šajā regulā būtu jānosaka jauni noteikumi, kas atspoguļo šo pieeju.

                     (12)

                     Ir būtiski saglabāt turētu liellopu, aitu, kazu, cūku, kamieļu, briežu un papagaiļu pilnīgu izsekojamību un izvairīties no jebkādām darbībām, kas varētu izsekojamību apdraudēt. Darbības, kas varētu izsekojamību apdraudēt, ir identifikācijas līdzekļu noņemšana, pārveidošana un aizstāšana. Tāpēc šīs darbības jāveic tikai pēc tam, kad kompetentā iestāde ir piešķīrusi operatoriem atļauju to darīt. Daži noteikumi par noņemšanu, pārveidošanu un aizstāšanu ir noteikti Deleģētajā regulā (ES) 2019/2035. Attiecībā uz minētajām darbībām ir vajadzīgi papildu noteikumi, lai risinātu konkrētus aspektus, to skaitā minēto darbību termiņus, un tie būtu jānosaka šajā regulā.

                     (13)

                     Lai nodrošinātu vienmērīgu pāreju uz jauno tiesisko regulējumu, dalībvalstu uzņēmējiem vajadzētu būt iespējai pārejas periodā, kas nepārsniedz 2 gadus no šīs regulas piemērošanas sākumdienas, turpināt izmantot identifikācijas līdzekļus, kas apstiprināti pirms 2021. gada 21. aprīļa saskaņā ar Eiropas Parlamenta un Padomes Regulu (EK) Nr. 1760/2000 (3), Padomes Regulu (EK) Nr. 21/2004 (4) un Padomes Direktīvu 2008/71/EK (5), kā arī saskaņā ar aktiem, kas pieņemti, pamatojoties uz minētajām regulām un minēto direktīvu.

                     (14)

                     Tā kā Regula (ES) 2016/429 ir piemērojama no 2021. gada 21. aprīļa, arī šī regula būtu jāpiemēro no minētā datuma.

                     (15)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.
         1. NODAĻA

            VISPĀRĪGI NOTEIKUMI

            1. pants
            Priekšmets un darbības joma
            Šī regula nosaka noteikumus attiecībā uz:

                        1)

                        termiņiem, kādos operatori nosūta informāciju turētu liellopu, aitu, kazu un cūku reģistrēšanai datorizētajās datubāzēs;

                        2)

                        vienādu piekļuvi datiem, kas iekļauti turētu liellopu, aitu, kazu un cūku datorizētajās datubāzēs, un šādu datubāzu tehniskajām specifikācijām un darbības noteikumiem;

                        3)

                        tehniskajiem nosacījumiem par to, kā attiecībā uz turētiem liellopiem notiek elektronisko datu apmaiņa starp dalībvalstu datorizētajām datubāzēm, šādas apmaiņas kārtību, un datu apmaiņas sistēmu pilnvērtīgas darbības atzīšanu;

                        4)

                        turētu liellopu, aitu, kazu, cūku, kamieļu un briežu identifikācijas līdzekļu tehniskajām specifikācijām, formātiem un dizainu;

                        5)

                        turētu papagaiļu identifikācijas līdzekļu tehniskajām prasībām;

                        6)

                        laikposmiem, kuros uzliek identifikācijas līdzekļus turētiem liellopiem, aitām, kazām, cūkām, kamieļiem un briežiem pēc dzimšanas Savienībā vai pēc minēto dzīvnieku ievešanas Savienībā;

                        7)

                        turētu liellopu, aitu, kazu, kamieļu un briežu identifikācijas koda konfigurāciju;

                        8)

                        turētu liellopu, aitu, kazu, cūku, kamieļu un briežu identifikācijas līdzekļu noņemšanu, pārveidošanu un aizstāšanu un šādu darbību termiņus;

                        9)

                        pārejas pasākumiem attiecībā uz identifikācijai paredzētu līdzekļu apstiprinājumu.

            2. pants
            Definīcijas
            Šajā regulā piemēro Deleģētās regulas (ES) 2019/2035 2. pantā noteiktās definīcijas.

         2. NODAĻA

            DATORIZĒTĀS DATUBĀZES

            3. pants
            Termiņi, kādos operatori nosūta informāciju turētu liellopu, aitu, kazu un cūku reģistrēšanai, un procedūras attiecībā uz to

               1.   Operatori, kuri tur liellopus, aitas, kazas un cūkas, nosūta informāciju par pārvietošanu, dzimšanu un nāvi, kā minēts Regulas (ES) 2016/429 112. panta d) punktā, un par pārvietošanu, kā noteikts minētās regulas 113. panta 1. punkta c) apakšpunktā un Deleģētās regulas (ES) 2019/2035 56. panta b) punktā, lai to reģistrētu attiecībā uz minētajām sugām izveidotajās datorizētajās datubāzēs nosūtīšanai paredzētajā laikposmā, kas jānosaka dalībvalstīm. Maksimālais informācijas nosūtīšanas laikposms nepārsniedz 7 dienas pēc dzīvnieku pārvietošanas, dzimšanas vai nāves.

               2.   Attiecībā uz dzimšanu, nosakot maksimālo laikposmu informācijas nosūtīšanai, dalībvalstis par attiecīgā laikposma sākumpunktu var izmantot datumu, kad dzīvniekam identifikācijas līdzeklis uzlikts, ar nosacījumu, ka nepastāv risks šo datumu sajaukt ar dzīvnieka dzimšanas datumu.

               3.   Atkāpjoties no 1. punkta, kompetentā iestāde maksimālo laikposmu informācijas nosūtīšanai par 1. punktā minēto pārvietošanu var pagarināt līdz 14 dienām pēc liellopu pārvietošanas vienas dalībvalsts robežās no izcelsmes objektiem uz reģistrētiem ganību objektiem, kas atrodas kalnu apgabalos. Kompetentā iestāde var pieņemt no šo objektu operatoriem sarakstus ar liellopiem, kuri tiek pārvietoti uz reģistrētiem ganību objektiem. Minētie saraksti ietver:

                           a)

                           reģistrētā ganību objekta unikālo reģistrācijas numuru;

                           b)

                           dzīvnieku identifikācijas kodus;

                           c)

                           izcelsmes objekta unikālo reģistrācijas numuru;

                           d)

                           datumu, kad dzīvnieki atvesti (ierašanās datums) reģistrētajā ganību objektā;

                           e)

                           aprēķināto datumu, kad dzīvniekus paredzēts aizvest no reģistrētā ganību objekta.

            4. pants
            Vienāda piekļuve datiem, kas iekļauti turētu liellopu, aitu, kazu un cūku datorizētajās datubāzēs
            Dalībvalstis nodrošina, ka operatoriem, kuri tur liellopus, aitas, kazas un cūkas, pēc viņu pieprasījuma un bez maksas vismaz lasāmrežīmā ir piekļuve informācijas minimumam, kas attiecas uz viņu objektiem un ir ietverts Regulas (ES) 2016/429 109. panta 1. punkta a) līdz c) apakšpunktā minētajās datorizētajās datubāzēs.

            5. pants
            Tehniskās specifikācijas attiecībā uz turētu liellopu, aitu, kazu un cūku datorizētajām datubāzēm
            Dalībvalstis nodrošina, ka Regulas (ES) 2016/429 109. panta 1. punkta a) līdz c) apakšpunktā minētās turētu liellopu, aitu, kazu un cūku datorizētās datubāzes tiek izveidotas tā, lai ar šajās datubāzēs reģistrēto informāciju varētu apmainīties starp dalībvalstu datorizētajām datubāzēm formātā, kas noteikts šīs regulas I pielikuma tabulas trešajā slejā.

            6. pants
            Turētu liellopu, aitu, kazu un cūku datorizēto datubāzu darbības noteikumi
            Dalībvalstis īsteno piemērotus tehniskus un organizatoriskus pasākumus, lai nodrošinātu, ka Regulas (ES) 2016/429 109. panta 1. punkta a) līdz c) apakšpunktā minētās turētu liellopu, aitu, kazu un cūku datorizētās datubāzes turpina darboties iespējamu traucējumu gadījumā. Minētie pasākumi arī garantē šādās datubāzēs reģistrētās informācijas drošību, integritāti un autentiskumu.

            7. pants
            Tehniskie nosacījumi par to, kā attiecībā uz turētiem liellopiem notiek identifikācijas dokumentu datu elektroniskā apmaiņa starp dalībvalstu datorizētajām datubāzēm, un šādas apmaiņas kārtība

               1.   Ja attiecībā uz turētiem liellopiem dalībvalstis ar citām dalībvalstīm elektroniski apmainās ar identifikācijas dokumentu datiem, kas minēti Deleģētās regulas (ES) 2019/2035 44. panta a) līdz c) punktā, minētā datu apmaiņa notiek XML shēmas definīcijas formātā, kuru Komisija dara pieejamu kompetentajai iestādei.

               2.   Kompetentā iestāde pārvietošanai paredzēto turētu liellopu izcelsmes dalībvalstī nodrošina, ka identifikācijas dokumentu dati tiek elektroniski nosūtīti galamērķa dalībvalstij pirms dzīvnieku aizvešanas un ka ikvienam datu sūtījumam ir laika zīmogs.

            8. pants
            Tādas sistēmas pilnvērtīgas darbības atzīšana, kas attiecībā uz turētiem liellopiem paredzēta identifikācijas dokumentu datu elektroniskajai apmaiņai starp dalībvalstu datorizētajām datubāzēm

               1.   Attiecībā uz dalībvalstīm, kas elektroniski apmainās ar identifikācijas dokumentu datiem, izmantojot Komisijas izveidotu sistēmu, kura attiecībā uz turētiem liellopiem paredzēta datu apmaiņai starp dalībvalstu datorizētajām datubāzēm, tiek atzīta sistēmas pilnvērtīga darbība.

               2.   Komisija izveido un savā tīmekļvietnē publisko to dalībvalstu sarakstu, kuras ar minētās sistēmas starpniecību apmainās ar identifikācijas dokumentu datiem.

         3. NODAĻA

            IDENTIFIKĀCIJAS LĪDZEKĻI

            9. pants
            Turētu liellopu, aitu, kazu, cūku, kamieļu un briežu identifikācijas līdzekļu tehniskās specifikācijas, formāti un dizains

               1.   Kompetentā iestāde apstiprina Deleģētās regulas (ES) 2019/2035 III pielikuma a) un b) punktā minēto parasto krotāliju vai parasto saišu uz vēzīša izmantošanu par turētu liellopu, aitu, kazu, cūku, kamieļu un briežu identifikācijas līdzekļiem tikai tad, ja minētie identifikācijas līdzekļi atbilst šīs regulas II pielikuma 1. daļā noteiktajām tehniskajām specifikācijām.

               2.   Kompetentā iestāde apstiprina Deleģētās regulas (ES) 2019/2035 III pielikuma g) punktā minēto tetovējumu izmantošanu par turētu aitu, kazu, cūku un briežu identifikācijas līdzekļiem, kā paredzēts minētās deleģētās regulas 46. panta 2. un 3. punktā un 52. panta 1. punkta b) apakšpunktā, 73. panta 2. punkta c) apakšpunktā un 76. panta 1. punkta c) apakšpunktā, tikai tad, ja minētie tetovējumi nodrošina neizdzēšamu marķējumu un pareizu nolasīšanu.

               3.   Kompetentā iestāde apstiprina Deleģētās regulas (ES) 2019/2035 III pielikuma c) līdz f) punktā minēto elektronisko identifikatoru izmantošanu par turētu liellopu, aitu, kazu, cūku, kamieļu un briežu identifikācijas līdzekļiem tikai tad, ja minētie identifikācijas līdzekļi atbilst šīs regulas II pielikuma 2. daļā noteiktajām tehniskajām specifikācijām. Turklāt Deleģētās regulas (ES) 2019/2035 III pielikuma c) un f) punktā minētie elektroniskie identifikatori atbilst šīs regulas II pielikuma 1. daļā noteiktajai tehniskajai specifikācijai.

               4.   Atkāpjoties no 3. punkta, kompetentā iestāde var apstiprināt elektronisko krotāliju izmantošanu par turētu cūku identifikācijas līdzekļiem, ja šie identifikācijas līdzekļi atbilst tehniskajām specifikācijām, ko noteikusi dalībvalsts, kurā cūkas tiek turētas, un uz tiem redzamā, salasāmā un neizdzēšamā veidā norādīts unikālais reģistrācijas numurs:

                           a)

                           dzīvnieku dzimšanas objektam; vai

                           b)

                           pēdējam Deleģētās regulas (ES) 2019/2035 53. pantā minētās piegādes ķēdes objektam, ja šos dzīvniekus pārvieto uz objektu ārpus minētās piegādes ķēdes.

            10. pants
            Turētu papagaiļu identifikācijas līdzekļu tehniskās specifikācijas, formāti un dizains

               1.   Operatori, kuri tur papagaiļus, nodrošina, ka:

                           a)

                           kājas gredzens, kas minēts Deleģētās regulas (ES) 2019/2035 76. panta 1. punkta a) apakšpunktā, atbilst šīs regulas II pielikuma 1. daļā noteiktajām tehniskajām specifikācijām;

                           b)

                           Deleģētās regulas (ES) 2019/2035 76. panta 1. punkta c) apakšpunktā minētais tetovējums nodrošina neizdzēšamu marķējumu un pareizu nolasīšanu.

               2.   Kompetentā iestāde apstiprina Deleģētās regulas (ES) 2019/2035 76. panta 1. punkta b) apakšpunktā minēto injicējamo transponderu izmantošanu par turētu papagaiļu identifikācijas līdzekļiem tikai tad, ja minētie identifikācijas līdzekļi atbilst šīs regulas II pielikuma 2. daļas 2. punktā noteiktajām tehniskajām specifikācijām.

            11. pants
            Darbības noteikumi turētu liellopu, aitu, kazu, cūku, kamieļu, briežu un papagaiļu elektronisko identifikatoru apstiprināšanai

               1.   Piešķirot Deleģētās regulas (ES) 2019/2035 III pielikuma c) līdz f) punktā minēto elektronisko identifikatoru apstiprinājumu turētiem liellopiem, aitām, kazām, cūkām, kamieļiem, briežiem un papagaiļiem, kompetentā iestāde nodrošina, ka elektronisko identifikatoru ražotāji ir snieguši pierādījumus, ka šīs regulas II pielikuma 2. daļas 4. punktā minētie atbilstības un veiktspējas testi ir veikti testēšanas centros, kas akreditēti saskaņā ar ISO/IEC standartu 17025 “Testēšanas un kalibrēšanas laboratoriju kompetences vispārīgās prasības”.

               2.   Piešķirot 1. punktā minēto elektronisko identifikatoru apstiprinājumu, kompetentā iestāde var pieprasīt, lai elektronisko identifikatoru ražotāji veiktu papildu noturības un izturības testus, lai nodrošinātu to funkcionalitāti attiecīgās dalībvalsts konkrētajos ģeogrāfiskajos vai klimatiskajos apstākļos saskaņā ar minētās dalībvalsts noteiktajiem standartiem.

            12. pants
            Turētu liellopu, aitu, kazu, kamieļu un briežu identifikācijas koda konfigurācija
            Turētu liellopu, aitu, kazu, kamieļu un briežu identifikācijas kods ir šāds:

                        a)

                        identifikācijas koda pirmais elements ir tās dalībvalsts valsts kods, kurā dzīvniekiem pirmo reizi tika uzlikts identifikācijas līdzeklis, vai nu:

                                    i)

                                    divu burtu koda formātā saskaņā ar ISO standartu 3166-1 alpha-2, izņemot Grieķiju, kurai izmanto divu burtu kodu “EL”; vai

                                    ii)

                                    valsts trīsciparu kods saskaņā ar ISO standartu 3166-1;

                        b)

                        otrais identifikācijas koda elements ir unikāls kods katram dzīvniekam, un tas nepārsniedz 12 ciparu rakstzīmes.

            13. pants
            Laikposmi, kuros uzliek identifikācijas līdzekļus turētiem liellopiem

               1.   Operatori nodrošina, ka Regulas (ES) 2016/429 112. panta a) punktā minētie identifikācijas līdzekļi turētiem liellopiem tiek uzlikti, pirms beidzies maksimālais laikposms pēc dzimšanas, un tas jānosaka dalībvalstij, kurā dzīvnieki dzimuši. Maksimālo laikposmu aprēķina no dzīvnieku dzimšanas datuma, un tas nepārsniedz 20 dienas.

               2.   Atkāpjoties no 1. punkta, dalībvalstis var atļaut operatoriem maksimālo laikposmu otra identifikācijas līdzekļa uzlikšanai ar dzīvnieku fizioloģisko attīstību saistītu iemeslu dēļ pagarināt līdz 60 dienām pēc dzīvnieku dzimšanas datuma, ja otrais identifikācijas līdzeklis ir atgremotāju elektroniskās identifikācijas kapsula.

               3.   Atkāpjoties no 1. punkta, dalībvalstis var atļaut operatoriem 1. punktā minēto maksimālo laikposmu pagarināt līdz 9 mēnešiem, ja tiek ievēroti šādi nosacījumi:

                           a)

                           dzīvnieki:

                                       i)

                                       ir audzēti ekstensīvos apstākļos, teļus turot kopā ar mātēm;

                                       ii)

                                       nav pieraduši pie regulāras saskares ar cilvēkiem;

                           b)

                           teritorija, kurā dzīvnieki tiek turēti, nodrošina augstu dzīvnieku izolētības pakāpi;

                           c)

                           pagarinājums neapdraud dzīvnieku izsekojamību.
                           Dalībvalstis var ierobežot pirmajā daļā minēto atļauju, attiecinot to tikai uz noteiktiem ģeogrāfiskiem reģioniem vai īpašām turētu liellopu sugām vai šķirnēm.

               4.   Operatori nodrošina, ka neviens turēts liellops netiek izvests no dzimšanas objekta, ja vien minētajiem dzīvniekiem nav uzlikti Regulas (ES) 2016/429 112. panta a) punktā minētie identifikācijas līdzekļi.

            14. pants
            Laikposmi, kuros uzliek identifikācijas līdzekļus turētām aitām un kazām

               1.   Operatori nodrošina, ka Regulas (ES) 2016/429 113. panta 1. punkta a) apakšpunktā minētie identifikācijas līdzekļi turētām aitām un kazām tiek uzlikti, pirms beidzies maksimālais laikposms pēc dzimšanas, un tas jānosaka dalībvalstij, kurā dzīvnieki dzimuši. Maksimālo laikposmu aprēķina no dzīvnieku dzimšanas datuma, un tas nepārsniedz deviņus mēnešus.

               2.   Operatori nodrošina, ka neviena turēta aita vai kaza netiek izvesta no dzimšanas objekta, ja vien minētajiem dzīvniekiem nav uzlikti Regulas (ES) 2016/429 113. panta 1. punkta a) apakšpunktā minētie identifikācijas līdzekļi.

            15. pants
            Laikposmi, kuros uzliek identifikācijas līdzekļus turētām cūkām

               1.   Operatori nodrošina, ka Regulas (ES) 2016/429 115. panta a) punktā minētie identifikācijas līdzekļi turētām cūkām tiek uzlikti, pirms beidzies maksimālais laikposms pēc dzimšanas, un tas jānosaka dalībvalstij, kurā dzīvnieki dzimuši. Maksimālo laikposmu aprēķina no dzīvnieku dzimšanas datuma, un tas nepārsniedz deviņus mēnešus.

               2.   Operatori nodrošina, ka neviena turēta cūka netiek izvesta no dzimšanas objekta vai piegādes ķēdes, ja vien minētajiem dzīvniekiem nav uzlikti Regulas (ES) 2016/429 115. panta a) punktā minētie identifikācijas līdzekļi.

            16. pants
            Laikposmi, kuros uzliek identifikācijas līdzekļus turētiem kamieļiem un briežiem

               1.   Operatori nodrošina, ka Deleģētās regulas (ES) 2019/2035 73. panta 1. un 2. punktā minētie identifikācijas līdzekļi turētiem kamieļiem un briežiem tiek uzlikti, pirms beidzies maksimālais laikposms pēc dzimšanas, un tas jānosaka dalībvalstij, kurā dzīvnieki dzimuši. Maksimālo laikposmu aprēķina no dzīvnieku dzimšanas datuma, un tas nepārsniedz deviņus mēnešus.

               2.   Operatori nodrošina, ka neviens turēts kamielis vai briedis netiek izvests no dzimšanas objekta vai pirmā objekta, kurā minētie dzīvnieki atvesti, ja minētie dzīvnieki ir pārvietoti uz minēto objektu no dzīvotnes, kurā tie uzturējušies kā savvaļas dzīvnieki, ja vien minētajiem dzīvniekiem nav uzlikti Deleģētās regulas (ES) 2019/2035 73. panta 1. un 2. punktā minētie identifikācijas līdzekļi.

               3.   Kompetentā iestāde var atbrīvot operatorus, kuri tur ziemeļbriežus, no 1. un 2. punkta prasībām ar nosacījumu, ka atbrīvojums neapdraud dzīvnieku izsekojamību.

               4.   Atkāpjoties no 1. punkta, dalībvalstis var atbrīvot operatorus, kuri tur briežus, no 1. punkta prasībām ar šādiem nosacījumiem:

                           a)

                           dzīvnieki:

                                       i)

                                       ir audzēti ekstensīvos apstākļos;

                                       ii)

                                       nav pieraduši pie regulāras saskares ar cilvēkiem;

                           b)

                           teritorija, kurā dzīvnieki tiek turēti, nodrošina augstu dzīvnieku izolētības pakāpi;

                           c)

                           atbrīvojums neapdraud dzīvnieku izsekojamību.

            17. pants
            Laikposmi, kuros uzliek identifikācijas līdzekļus turētiem liellopiem, aitām, kazām, cūkām, kamieļiem un briežiem pēc šo dzīvnieku ievešanas Savienībā

               1.   Pēc turētu liellopu, aitu, kazu, cūku, kamieļu un briežu ievešanas Savienībā un ja minētie dzīvnieki paliek Savienībā, operatori nodrošina, ka Deleģētās regulas (ES) 2019/2035 81. pantā minētie identifikācijas līdzekļi minētajiem dzīvniekiem tiek uzlikti 20 dienu laikā pēc to ierašanās objektā, kurā tie pirmo reizi atvesti.

               2.   Atkāpjoties no 1. punkta, pirmās dalībvalstis, kurās minētie dzīvnieki atvesti, var atļaut operatoriem maksimālo laikposmu otra identifikācijas līdzekļa uzlikšanai ar dzīvnieku fizioloģisko attīstību saistītu iemeslu dēļ pagarināt līdz 60 dienām pēc dzīvnieku dzimšanas datuma, ja otrais identifikācijas līdzeklis ir atgremotāju elektroniskās identifikācijas kapsula.

               3.   Operatori nodrošina, ka neviens turēts liellops, aita, kaza, cūka, kamielis vai briedis netiek izvests no pirmā objekta, kurā minētie dzīvnieki atvesti, ja vien minētajiem dzīvniekiem nav uzlikti Deleģētās regulas (ES) 2019/2035 81. pantā minētie identifikācijas līdzekļi.

            18. pants
            Turētu liellopu, aitu, kazu, cūku, kamieļu un briežu identifikācijas līdzekļu noņemšana un pārveidošana
            Kompetentā iestāde var atļaut operatoriem noņemt vai pārveidot turētu liellopu, aitu, kazu, cūku, kamieļu un briežu identifikācijas līdzekļus tikai tad, ja to noņemšana vai pārveidošana neapdraud dzīvnieku izsekojamību, arī tā objekta izsekojamību, kurā dzīvnieki dzimuši, un ja attiecīgā gadījumā joprojām ir iespējama dzīvnieku individuāla identifikācija.

            19. pants
            Turētu liellopu, aitu, kazu, cūku, kamieļu un briežu identifikācijas līdzekļu aizstāšana un šādu darbību termiņi

               1.   Kompetentā iestāde var atļaut operatoriem aizstāt turētu liellopu, aitu, kazu, cūku, kamieļu un briežu identifikācijas līdzekļus tikai tad, ja to aizstāšana neapdraud dzīvnieku izsekojamību, arī tā objekta izsekojamību, kurā dzīvnieki dzimuši, un ja attiecīgā gadījumā joprojām ir iespējama dzīvnieku individuāla identifikācija.

               2.   Šā panta 1. punktā minēto aizstāšanu var atļaut šādi:

                           a)

                           ja dzīvnieki ir identificēti ar diviem identifikācijas līdzekļiem un viens no šiem identifikācijas līdzekļiem ir kļuvis nesalasāms vai ir pazudis, ar nosacījumu, ka dzīvnieku identifikācijas kods paliek nemainīgs un joprojām atbilst pārējo identifikācijas līdzekļu kodam;

                           b)

                           ja dzīvnieki ir identificēti ar vienu vai diviem identifikācijas līdzekļiem, uz kuriem norādīts dzīvnieku identifikācijas kods, un minētie identifikācijas līdzekļi ir kļuvuši nesalasāmi vai ir pazuduši, ar nosacījumu, ka joprojām ir iespējams pietiekami droši noteikt dzīvnieku identifikācijas kodu un dzīvnieku identifikācijas kods paliek nemainīgs;

                           c)

                           ja turētas aitas, kazas vai cūkas ir identificētas ar identifikācijas līdzekļiem, uz kuriem norādīts objekta unikālais reģistrācijas numurs, un ja identifikācijas līdzekļi ir kļuvuši nesalasāmi vai ir pazuduši, ar nosacījumu, ka joprojām ir iespējams ar pietiekamu noteiktību noteikt dzīvnieku dzimšanas objektu vai attiecīgā gadījumā pēdējo piegādes ķēdes objektu un ka identifikācijas aizstājējlīdzekļi norāda minētā objekta vai attiecīgā gadījumā pēdējā objekta unikālo reģistrācijas numuru;

                           d)

                           attiecībā uz turētām aitām un kazām var atļaut a) un b) apakšpunktā minētos identifikācijas līdzekļus aizstāt ar jauniem identifikācijas līdzekļiem, uz kuriem norādīts jauns identifikācijas kods, ar nosacījumu, ka netiek apdraudēta izsekojamība.

               3.   Šā panta 1. punktā minētos identifikācijas līdzekļus aizstāj, cik drīz vien iespējams, pirms maksimālā laikposma beigām, ko nosaka dalībvalsts, kuras kompetentā iestāde operatoriem ir atļāvusi aizstāt identifikācijas līdzekļus, un pirms dzīvnieku pārvietošanas uz citu objektu.

               4.   Ja Deleģētās regulas (ES) 2019/2035 III pielikuma a) un b) punktā minētajos identifikācijas līdzekļos norādīto turētu liellopu, aitu, kazu un cūku identifikācijas kodu tehnisku ierobežojumu dēļ nevar reproducēt uz elektroniskā identifikatora, kompetentā iestāde atļauj uzlikt šiem dzīvniekiem jaunu elektronisko identifikatoru, kurā norādīts jauns identifikācijas kods, tikai tad, ja abi identifikācijas kodi ir reģistrēti Regulas (ES) 2016/429 109. panta 1. punktā minētajās datorizētajās datubāzēs.

         4. NODAĻA

            PĀREJAS UN NOBEIGUMA NOTEIKUMI

            20. pants
            Pārejas pasākumi attiecībā uz identifikācijas līdzekļu apstiprinājumiem
            Atkāpjoties no šīs regulas 9., 10. un 11. panta, pārejas periodā, kas beidzas 2023. gada 20. aprīlī, dalībvalstis var turpināt izmantot identifikācijas līdzekļus, kas apstiprināti pirms 2021. gada 21. aprīļa saskaņā ar Regulu (EK) Nr. 1760/2000 un (EK) Nr. 21/2004 un Direktīvu 2008/71/EK, kā arī ar aktiem, kas pieņemti, pamatojoties uz minētajām regulām un minēto direktīvu.

            21. pants
            Stāšanās spēkā un piemērošana
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2021. gada 21. aprīļa.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 24. martā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 84, 31.3.2016., 1. lpp.

            (2)  Komisijas Deleģētā regula (ES) 2019/2035 (2019. gada 28. jūnijs), ar ko attiecībā uz noteikumiem, kurus piemēro sauszemes dzīvnieku turēšanas objektiem un inkubatoriem, un attiecībā uz konkrētu sauszemes dzīvnieku un inkubējamu olu izsekojamību papildina Eiropas Parlamenta un Padomes Regulu (ES) 2016/429 (OV L 314, 5.12.2019., 115. lpp.).

            (3)  Eiropas Parlamenta un Padomes Regula (EK) Nr. 1760/2000 (2000. gada 17. jūlijs), ar ko izveido liellopu identifikācijas un reģistrācijas sistēmu un paredz liellopu gaļas un liellopu gaļas produktu marķēšanu, kā arī atceļ Padomes Regulu (EK) Nr. 820/97 (OV L 204, 11.8.2000., 1. lpp.).

            (4)  Padomes Regula (EK) Nr. 21/2004 (2003. gada 17. decembris), ar ko izveido aitu un kazu identifikācijas un reģistrācijas sistēmu un ar ko groza Regulu (EK) Nr. 1782/2003 un Direktīvas 92/102/EEK un 64/432/EEK (OV L 5, 9.1.2004., 8. lpp.).

            (5)  Padomes Direktīva 2008/71/EK (2008. gada 15. jūlijs) par cūku identificēšanu un reģistrēšanu (OV L 213, 8.8.2008., 31. lpp.).

            I PIELIKUMS
            Tehniskās specifikācijas attiecībā uz informācijas sniegšanas formātiem turētu liellopu, aitu, kazu un cūku datorizētajās datubāzēs

                        Informācijas veids

                        Apraksts

                        Formāts

                        Dzīvnieka identifikācijas kods

                        Valsts kods

                        Viens no šādiem ierakstiem:
                        burtu kods: ISO 3166-1 alpha-2 kods  (1);
                        ciparu kods: ISO 3166-1 ciparu kods

                        Unikāls kods katram dzīvniekam

                        12 ciparu rakstzīmes

                        Elektroniskais identifikators (pēc izvēles)

                        Viens no šādiem ierakstiem:

                                    —

                                    elektroniskā krotālija,

                                    —

                                    atgremotāju elektroniskās identifikācijas kapsula,

                                    —

                                    injicējams transponders,

                                    —

                                    elektroniskā saite uz vēzīša

                        Objekta unikālais reģistrācijas numurs

                        Valsts kods, kam seko 12 burtciparu rakstzīmes

                        Objekta operatora nosaukums

                        140 burtciparu zīmes

                        Objekta operatora adrese

                        Ielas nosaukums un mājas numurs

                        140 burtciparu zīmes

                        Pasta indekss

                        10 burtciparu zīmes

                        Pilsēta

                        35 burtciparu zīmes

                        Datums

                        Datums (GGGG-MM-DD)

                        Dzīvnieku kopskaits

                        15 ciparu rakstzīmes

               (1)  Izņemot Grieķiju, kurai izmanto divu burtu kodu “EL”.

            II PIELIKUMS
            1. DAĻA

               Turētu liellopu, aitu, kazu, cūku, kamieļu, briežu un papagaiļu identifikācijas līdzekļu tehniskās specifikācijas

                        1.

                        Deleģētās regulas (ES) 2019/2035 III pielikuma a), b), c), f) un h) punktā minētie identifikācijas līdzekļi turētiem liellopiem, aitām, kazām, cūkām, kamieļiem, briežiem un papagaiļiem ir:

                                    a)

                                    tādi, kas nav atkārtoti izmantojami;

                                    b)

                                    no nenoārdāma materiāla;

                                    c)

                                    droši pret viltojumiem;

                                    d)

                                    viegli nolasāmi visā dzīvnieku dzīves laikā;

                                    e)

                                    konstruēti tā, lai tie paliktu droši piestiprināti dzīvniekiem, nenodarot tiem kaitējumu;

                                    f)

                                    viegli izņemami no pārtikas aprites.

                        2.

                        Šīs daļas 1. punktā minētie identifikācijas līdzekļi redzami, salasāmi un neizdzēšami norāda vienu no turpmāk minētajiem:

                                    a)

                                    dzīvnieku identifikācijas koda pirmo un otro elementu saskaņā ar 12. pantu;

                                    b)

                                    dzīvnieku objekta unikālais reģistrācijas numuru, kas minēts Deleģētās regulas (ES) 2019/2035 18. panta a) punktā; vai

                                    c)

                                    burtciparu identifikācijas kodu, kas minēts Deleģētās regulas (ES) 2019/2035 76. panta 1. punktā.

                        3.

                        Šīs daļas 1. punktā minētie identifikācijas līdzekļi var saturēt citu informāciju, ja to atļāvusi kompetentā iestāde un ja identifikācijas līdzekļi atbilst 2. punkta prasībām.

                  2. DAĻA

               Turētu liellopu, aitu, kazu, cūku, kamieļu un briežu elektronisko identifikatoru tehniskās specifikācijas

                        1.

                        Elektroniskie identifikatori, kas minēti Deleģētās regulas (ES) 2019/2035 III pielikuma c) līdz f) punktā, attēlo dzīvnieku identifikācijas koda pirmo elementu valsts trīsciparu koda veidā un dzīvnieku identifikācijas koda otro elementu saskaņā ar 12. pantu.

                        2.

                        Elektroniskie identifikatori, kas minēti 1. punktā, ir:

                                    a)

                                    pasīvie transponderi tikai lasāmrežīmā, izmantojot HDX- vai FDX-B tehnoloģiju, atbilstoši ISO standartiem 11784 un 11785; un

                                    b)

                                    nolasāmi ar ierīcēm, kas atbilst ISO standartam 11785 un spēj nolasīt HDX un FDX-B transponderus.

                        3.

                        Elektroniskie identifikatori, kas minēti 1. punktā, ir nolasāmi šādā minimālajā nolasīšanas attālumā:

                                    a)

                                    attiecībā uz turētiem liellopiem:

                                                i)

                                                12 centimetri krotālijām, ja tās nolasa ar portatīvo lasītāju;

                                                ii)

                                                15 centimetri injicējamiem transponderiem, ja tos nolasa ar portatīvo lasītāju;

                                                iii)

                                                25 centimetri atgremotāju elektroniskās identificēšanas kapsulām, ja tās nolasa ar portatīvo lasītāju;

                                                iv)

                                                80 centimetri visiem elektroniskajiem identifikatoriem, ja tos nolasa ar stacionāro lasītāju;

                                    b)

                                    attiecībā uz turētām aitām un kazām:

                                                i)

                                                12 centimetri krotālijām un saitēm uz vēzīša, ja tās nolasa ar portatīvo lasītāju;

                                                ii)

                                                20 cm atgremotāju elektroniskās identificēšanas kapsulām un injicējamiem transponderiem, ja tos nolasa ar portatīvo lasītāju;

                                                iii)

                                                50 centimetri visiem elektroniskajiem identifikatoriem, ja tos nolasa ar stacionāro lasītāju.

                        4.

                        Elektroniskie identifikatori, kas minēti 1. punktā, ir testēti ar labvēlīgiem rezultātiem attiecībā uz:

                                    a)

                                    atbilstību ISO standartiem 11784 un 11785 saskaņā ar metodi, kas minēta ISO standarta 24631-1 7. punktā; un

                                    b)

                                    minimālo veiktspēju šīs daļas 3. punktā minētajos nolasīšanas attālumos saskaņā ar metodi, kas minēta ISO standarta 24631-3 7. punktā.


title: Komisijas Īstenošanas regula (ES) 2021/521 (2021. gada 24. marts) par īpašas kārtības ieviešanu attiecībā uz mehānismu, saskaņā ar kuru uz noteiktu ražojumu eksportu attiecina prasību uzrādīt eksporta atļauju

text:
                  25.3.2021

                  LV

                  Eiropas Savienības Oficiālais Vēstnesis

                  L 104/52

         KOMISIJAS ĪSTENOŠANAS REGULA (ES) 2021/521
         (2021. gada 24. marts)
         par īpašas kārtības ieviešanu attiecībā uz mehānismu, saskaņā ar kuru uz noteiktu ražojumu eksportu attiecina prasību uzrādīt eksporta atļauju
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2015/479 (2015. gada 11. marts) par kopīgiem eksporta noteikumiem (1) un jo īpaši tās 5. pantu,
         tā kā:

                     (1)

                     Komisija 2021. gada 30. janvārī pieņēma Īstenošanas regulu (ES) 2021/111 (2), ar ko uz Covid-19 vakcīnu, kā arī aktīvo vielu, tostarp šādu vakcīnu ražošanai izmantoto pamatšūnu banku un darba šūnu banku, eksportu attiecina prasību uzrādīt eksporta atļauju, pamatojoties uz Regulas (ES) 2015/479 5. pantu. Sešu nedēļu laikposma beigās pēc šo pasākumu spēkā stāšanās dienas Komisija pieņēma Īstenošanas regulu (ES) 2021/442 (3), ar ko uz to pašu ražojumu eksportu attiecina prasību uzrādīt eksporta atļauju līdz 2021. gada 30. jūnijam, pamatojoties uz Regulas (ES) 2015/479 6. pantu.

                     (2)

                     Covid-19 vakcīnas pasaulē joprojām netiek piegādātas pietiekamā apjomā, un ražošanas kavēšanās dēļ šis deficīts pat pieaug.

                     (3)

                     Saskaņā ar Īstenošanas regulu (ES) 2021/442 dalībvalstīm ir jāatsaka eksporta atļaujas, ja attiecīgais eksports apdraud starp Savienību un vakcīnu ražotājiem noslēgto cerības pirkuma līgumu izpildi sava apjoma vai citu būtisku apstākļu, piemēram, pieprasījuma iesniegšanas brīdī Savienībai piegādāto vakcīnu apjoma, dēļ.

                     (4)

                     Joprojām trūkst pārredzamības, kā arī aizvien pastāv Covid-19 vakcīnu ražošanas ierobežojumi un kavējas to piegāde Savienībā, un tas var apdraudēt to preču piegādes drošību Savienībā, uz kurām attiecas Īstenošanas regula (ES) 2021/442. Tāpēc lēmumā piešķirt vai noraidīt eksporta atļauju būtu jāņem vērā arī papildu elementi.

                     (5)

                     Informācija, ko Komisija savākusi, izmantojot eksporta atļauju mehānismu, kas ieviests ar Īstenošanas regulu (ES) 2021/111 un pilnveidots ar Īstenošanas regulu (ES) 2021/442, un muitas datus, liecina, ka eksports, uz ko attiecina atļauju mehānismu, var tikt novirzīts caur valstīm, kuras līdz šim bijušas atbrīvotas no eksporta atļaujas prasības, kas nozīmē, ka nav iespējams nodrošināt vajadzīgo pārredzamības līmeni. Tāpēc šādi atbrīvojumi uz laiku būtu jāaptur.

                     (6)

                     Atbrīvojums būtu jāsaglabā attiecībā uz dažām valstīm un teritorijām, kas minētas Īstenošanas regulas (ES) 2021/442 1. panta 9. punkta a) apakšpunktā, proti, tām, kuras ir īpaši atkarīgas no to dalībvalstu lielpilsētu piegādes ķēdēm, ar kurām tās ir saistītas, vai attiecīgi no kaimiņos esošo dalībvalstu piegādes ķēdēm.

                     (7)

                     Informācija, kas minēta 5. apsvērumā, arī liecina, ka Savienības ražotāji ir eksportējuši lielu daudzumu preču, uz kurām attiecas eksporta atļauju mehānisms, uz valstīm, kurām pašām ir liela ražošanas jauda, savukārt minētās valstis ierobežo savu eksportu uz Savienību vai nu ar tiesību aktiem, vai ar līgumisku vai cita veida vienošanos, kas noslēgta ar vakcīnu ražotājiem, kuri veic uzņēmējdarbību to teritorijā. Šīs nelīdzsvarotības dēļ piegāde Savienībā ir nepietiekama.

                     (8)

                     Iepriekš minētā informācija arī liecina, ka Savienības ražotāji ir eksportējuši lielu daudzumu preču, uz kurām attiecas eksporta atļauju mehānisms, uz dažām valstīm, kurām nav ražošanas jaudas, bet kurās ir augstāks vakcinācijas līmenis nekā Savienībā vai kurās pašreizējā epidemioloģiskā situācija nav tik nopietna kā Savienībā. Tādējādi eksports uz minētajām valstīm var apdraudēt piegādes drošību Savienībā.

                     (9)

                     Dalībvalstīm attiecīgi būtu jānoraida eksporta atļaujas.

                     (10)

                     Komisijai tie paši papildu elementi būtu jāņem vērā, kad tā veic novērtējumu par tā lēmuma projektu, par kuru paziņojusi dalībvalsts kompetentā iestāde saskaņā ar Īstenošanas regulas (ES) 2021/442 2. panta 4. punktu.

                     (11)

                     Tā kā situācija ir tik steidzama, šajā regulā paredzētie pasākumi būtu jāpieņem saskaņā ar Regulas (ES) 2015/479 3. panta 3. punktu.

                     (12)

                     Šai regulai jāstājas spēkā tūlīt. Ņemot vērā Regulas (ES) 2015/479 5. panta 5. punktu, šajā regulā paredzētie pasākumi būtu jāpiemēro sešas nedēļas,

               IR PIEŅĒMUSI ŠO REGULU.

            1. pants
            Īstenošanas regulas (ES) 2021/442 1. panta 9. punkta a) apakšpunkta piemērošana ir apturēta.
            Tomēr apturēšana neattiecas uz šādām valstīm un teritorijām:

                        —

                        Andora,

                        —

                        Fēru salas,

                        —

                        Sanmarīno,

                        —

                        Vatikāna Pilsētvalsts,

                        —

                        aizjūras zemes un teritorijas, kas uzskaitītas Līguma par Eiropas Savienības darbību II pielikumā,

                        —

                        Bīzingena,

                        —

                        Helgolande,

                        —

                        Livinjo,

                        —

                        Seūta un Melilja.

            2. pants

               1.   Dalībvalsts kompetentā iestāde piešķir eksporta atļauju, kas pieprasīta saskaņā ar Īstenošanas regulu (ES) 2021/442, ja ir izpildīti šādi nosacījumi:

                           a)

                           eksporta atļauja atbilst Īstenošanas regulas (ES) 2021/442 1. panta 7. punkta nosacījumam;

                           b)

                           atļauja nekādā citā veidā neapdraud to preču piegādes drošību Savienībā, uz kurām attiecas Īstenošanas regula (ES) 2021/442.

               2.   Lai noteiktu, vai 1. punkta b) apakšpunktā minētais nosacījums ir izpildīts, dalībvalsts kompetentā iestāde novērtē šādus faktorus:

                           a)

                           to, vai eksporta galamērķa valsts ierobežo pati savu eksportu uz Savienību precēm, uz kurām attiecas Īstenošanas regula (ES) 2021/442, vai izejvielām, no kurām tās ir izgatavotas, vai nu ar tiesību aktiem, vai citā veidā, piemēram, noslēdzot līgumiskas vienošanās ar minēto preču ražotājiem;

                           b)

                           attiecīgos apstākļus eksporta galamērķa valstī, ieskaitot epidemioloģisko situāciju, vakcinācijas līmeni un to preču pašreizējo pieejamību, uz kurām attiecas Īstenošanas regula (ES) 2021/442.

               3.   Kad Komisija novērtē lēmuma projektu, par kuru dalībvalsts kompetentā iestāde paziņojusi saskaņā ar Īstenošanas regulas (ES) 2021/442 2. panta 4. punktu, tā, ņemot vērā 2. punktā uzskaitītos faktorus, izvērtē arī to, vai ir izpildīts šā panta 1. punkta b) apakšpunktā minētais nosacījums.

            3. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            To piemēro sešas nedēļas no tās spēkā stāšanās dienas.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 24. martā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 83, 27.3.2015., 34. lpp.

            (2)  Komisijas Īstenošanas regula (ES) 2021/111 (2021. gada 29. janvāris), ar ko uz noteiktu ražojumu eksportu attiecina prasību uzrādīt eksporta atļauju (OV L 31 I, 30.1.2021., 1. lpp.).

            (3)  Komisijas Īstenošanas regula (ES) 2021/442 (2021. gada 11. marts), ar ko uz noteiktu ražojumu eksportu attiecina prasību uzrādīt eksporta atļauju (OV L 85, 12.3.2021., 190. lpp.).


title: Komisijas Īstenošanas regula (ES) 2021/530 (2021. gada 22. marts) par atsevišķu preču klasifikāciju kombinētajā nomenklatūrā

text:
                  26.3.2021

                  LV

                  Eiropas Savienības Oficiālais Vēstnesis

                  L 106/49

         KOMISIJAS ĪSTENOŠANAS REGULA (ES) 2021/530
         (2021. gada 22. marts)
         par atsevišķu preču klasifikāciju kombinētajā nomenklatūrā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 952/2013 (2013. gada 9. oktobris), ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
         tā kā:

                     (1)

                     Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.

                     (2)

                     Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kura pilnīgi vai daļēji pamatojas uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.

                     (3)

                     Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.

                     (4)

                     Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Regulas (ES) Nr. 952/2013 34. panta 9. punktu. Būtu jānosaka, ka minētais laikposms ir trīs mēneši.

                     (5)

                     Šajā regulā paredzētie pasākumi ir saskaņā ar Muitas kodeksa komitejas atzinumu,

               IR PIEŅĒMUSI ŠO REGULU.

            1. pants
            Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.

            2. pants
            Saistošo izziņu par tarifu, kas neatbilst šīs regulas noteikumiem, saskaņā ar Regulas (ES) Nr. 952/2013 34. panta 9. punktu var turpināt izmantot trīs mēnešus no šīs regulas spēkā stāšanās dienas.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 22. martā

                  Komisijas vārdā –

               Nodokļu politikas un muitas savienības ģenerāldirektorāta

                  ģenerāldirektors

                  Gerassimos THOMAS

            (1)  OV L 269, 10.10.2013., 1. lpp.

            (2)  Padomes Regula (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

            PIELIKUMS

                        Preču apraksts

                        Klasifikācija
                        (KN kods)

                        Pamatojums

                        (1)

                        (2)

                        (3)

                        Pārnēsājama rokā turama elektromehāniska ierīce ķermeņa ādas kopšanai. Ierīce ir ovālas formas, un tās izmēri ir aptuveni 75 × 80 × 30 mm. Tai ir ūdensnecaurlaidīgs korpuss un iebūvēts elektromotors, kas rada vibrācijas (tā sauktās skaņas pulsācijas).
                        Ierīces ārējā virsma ir izgatavota no silikona ar hipoalerģiska silikona sariņiem abās pusēs. Ierīces virsma ir sadalīta trīs zonās, katrā no tām ir atšķirīgs sariņu biezums. Ierīces priekšpusē ir ieslēgšanas/izslēgšanas poga un poga, kas palielina/samazina pulsācijas intensitāti.
                        Ierīce ir paredzēta sejas ādas attīrīšanai ar attīrīšanas līdzekli un vibrējošajiem sariņiem. Attīrot ādu, papildus tiek veikta sejas masāža, ko izraisa pulsācijas.
                        Ierīci parasti izmanto mājās, ceļojot utt.

                        8509 80 00

                        Klasifikācija noteikta, ievērojot kombinētās nomenklatūras 1. un 6. vispārīgo interpretācijas noteikumu, XVI sadaļas 3. piezīmi kopā ar 90. nodaļas 3. piezīmi, 85. nodaļas 4. piezīmes b) punktu, kā arī KN kodu 8509  un 8509 80 00  aprakstus.
                        Iekārta veic sejas attīrīšanu mājas apstākļos (sk. arī Harmonizētās sistēmas skaidrojumu (HS skaidrojums) par pozīciju 8509 , pirmo daļu), kā arī masāžu, bet tā ir tikai palīgfunkcija. Saskaņā ar XVI sadaļas 3. piezīmi mašīnas, kas izpilda divas vai vairākas papildu funkcijas, klasificējamas atbilstīgi to galvenajai funkcijai. Tāpēc klasificēšana pozīcijā 9019  pie masāžas aparātiem nav iespējama.
                        Tādējādi iekārta ir klasificējama ar KN kodu 8509 80 00  pie mājsaimniecības elektromehāniskajām ierīcēm ar iebūvētu elektromotoru.


title: Komisijas Īstenošanas regula (ES) 2021/531 (2021. gada 22. marts) par atsevišķu preču klasifikāciju kombinētajā nomenklatūrā

text:
                  26.3.2021

                  LV

                  Eiropas Savienības Oficiālais Vēstnesis

                  L 106/52

         KOMISIJAS ĪSTENOŠANAS REGULA (ES) 2021/531
         (2021. gada 22. marts)
         par atsevišķu preču klasifikāciju kombinētajā nomenklatūrā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
         tā kā:

                     (1)

                     Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.

                     (2)

                     Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kura pilnīgi vai daļēji pamatojas uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.

                     (3)

                     Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.

                     (4)

                     Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Regulas (ES) Nr. 952/2013 34. panta 9. punktu. Būtu jānosaka, ka minētais laikposms ir trīs mēneši.

                     (5)

                     Šajā regulā paredzētie pasākumi ir saskaņā ar Muitas kodeksa komitejas atzinumu,

               IR PIEŅĒMUSI ŠO REGULU.

            1. pants
            Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.

            2. pants
            Saistošo izziņu par tarifu, kas neatbilst šīs regulas noteikumiem, saskaņā ar Regulas (ES) Nr. 952/2013 34. panta 9. punktu var turpināt izmantot trīs mēnešus no šīs regulas spēkā stāšanās dienas.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 22. martā

                  Komisijas vārdā –

                  Nodokļu politikas un muitas savienības ģenerāldirektorāta

                  ģenerāldirektors

               Gerassimos THOMAS

            (1)  OV L 269, 10.10.2013., 1. lpp.

            (2)  Padomes Regula (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

            PIELIKUMS

                        Preču apraksts

                        Klasifikācija
                        (KN kods)

                        Pamatojums

                        (1)

                        (2)

                        (3)

                        Kameras lēcas stiprinājums, kas izgatavots no metāla un plastmasas, ar tapveida savienojumu, un kura izmēri ir aptuveni 92 × 86 × 35,1 mm.
                        Izstrādājums ir paredzēts piestiprināšanai digitālās videokameras priekšpusē starp videokameru un objektīva lēcu.
                        Tas ir paredzēts objektīva lēcu izmantošanai ar tādām ciparu videokamerām, kurām ir atšķirīgs stiprinājuma vītnes izmērs, kas nodrošina mehānisku diafragmas vadību, pārvietojot diafragmas regulētāju.

                        9002 11 00

                        Klasifikācija ir noteikta, ievērojot kombinētās nomenklatūras interpretācijas 1. un 6. vispārīgo noteikumu, XVI sadaļas 1. piezīmes m) punktu, 90. nodaļas 2. piezīmes b) punktu un KN kodu 9002  un 9002 11 00  aprakstu.
                        Klasificēšana pozīcijā 8529  pie daļām, kas piemērotas lietošanai vienīgi vai galvenokārt kopā ar aparatūru pozīcijās 8525 –8528 , nav iespējama, jo izstrādājums nav būtisks ciparu kameras funkciju izpildei.
                        Tā kā izstrādājums ļauj izmantot objektīva lēcas ar tādām ciparu videokamerām, kurām ir atšķirīgs piestiprināšanas vītnes izmērs, tas palielina objektīva lēcu darbības diapazonu. Tāpēc izstrādājums ir uzskatāms par piederumu, kas identificējams kā piemērots lietošanai vienīgi vai galvenokārt ar pozīcijas 9002 objektīviem (sk. Tiesas 2011. gada 16. jūnija spriedumu Unomedical, C-152/10, ECLI:EU: C:2011:402, 29., 30. un 34. punkts). Līdz ar to klasificēšana pozīcijā 8479  pie mašīnām ar atsevišķām funkcijām, kas nav minētas vai iekļautas citur 84. nodaļā, nav iespējama, jo izstrādājums ir konkrētāk ietverts pozīcijā citā nomenklatūras nodaļā (sk. arī Harmonizētās sistēmas skaidrojumu par pozīciju 8479 , otrā punkta b) apakšpunktu).
                        Tāpēc izstrādājums klasificējams ar KN kodu 9002 11 00  kā pozīcijas 9002  objektīvu piederums.


title: Komisijas Īstenošanas regula (ES) 2021/532 (2021. gada 22. marts) par atsevišķu preču klasifikāciju kombinētajā nomenklatūrā

text:
                  26.3.2021

                  LV

                  Eiropas Savienības Oficiālais Vēstnesis

                  L 106/55

         KOMISIJAS ĪSTENOŠANAS REGULA (ES) 2021/532
         (2021. gada 22. marts)
         par atsevišķu preču klasifikāciju kombinētajā nomenklatūrā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 952/2013 (2013. gada 9. oktobris), ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
         tā kā:

                     (1)

                     Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.

                     (2)

                     Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kura pilnīgi vai daļēji pamatojas uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.

                     (3)

                     Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.

                     (4)

                     Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Regulas (ES) Nr. 952/2013 34. panta 9. punktu. Būtu jānosaka, ka minētais laikposms ir trīs mēneši.

                     (5)

                     Šajā regulā paredzētie pasākumi ir saskaņā ar Muitas kodeksa komitejas atzinumu,

               IR PIEŅĒMUSI ŠO REGULU.

            1. pants
            Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.

            2. pants
            Saistošo izziņu par tarifu, kas neatbilst šīs regulas noteikumiem, saskaņā ar Regulas (ES) Nr. 952/2013 34. panta 9. punktu var turpināt izmantot trīs mēnešus no šīs regulas spēkā stāšanās dienas.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 22. martā

                  Komisijas vārdā –

               Nodokļu politikas un muitas savienības ģenerāldirektorāta

                  ģenerāldirektors

                  Gerassimos THOMAS

            (1)  OV L 269, 10.10.2013., 1. lpp.

            (2)  Padomes Regula (EEK) Nr. 2658/87 (1987. gada 23. jūlijs) par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

            PIELIKUMS

                        Preču apraksts

                        Klasifikācija
                        (KN kods)

                        Pamatojums

                        (1)

                        (2)

                        (3)

                        Aparāts (tā dēvētā “kameru stacija” jeb “viss vienā ierakstītājā”), kas ir vienā korpusā un ar izmēriem aptuveni 33 × 23 × 8 cm, un kas sastāv no šādām sastāvdaļām:

                                    —

                                    pasīvie un aktīvie elementi,

                                    —

                                    procesors,

                                    —

                                    grafikas karte,

                                    —

                                    iekšējā atmiņa (cietais disks).

                              Aparātam nav TV skaņotāja.
                        Aparāts ir aprīkots ar šādām saskarnēm: RJ45, USB, VGA, SPF un HDMI un integrēts astoņu kanālu komutators ar PoE (barošanas avots Ethernet) pieslēgvietu.
                        Tas ir aprīkots ar “standarta automātiskās datu apstrādes iekārtas” operētājsistēmu. Tas ir arī iepriekš konfigurēts un aprīkots ar īpašu “kameras vadības programmatūru” un aptver licences astoņiem kanāliem.
                        Aparāts ir paredzēts audio un video datu uztveršanai pa telesakaru saskarni (un interneta protokolu (IP)) no ne vairāk kā astoņām novērošanas kamerām (IP kamerām). Datus var ierakstīt uz iekšējā cietā diska, ārējā krātuvē (izmantojot USB saskarni), vai aparāts var nosūtīt datus, izmantojot telesakaru tīklus, uz citu IP adresi (piemēram, serverim, komutatoram, mobilajam tālrunim vai automātiskai datu apstrādes iekārtai).
                        Aparātu var pievienot monitoram vai displejam un tastatūrai. Tas ir paredzēts izmantošanai drošības un uzraudzības sistēmās.

                        8521 90 00

                        Klasifikācija ir noteikta, ievērojot kombinētās nomenklatūras interpretācijas 1. un 6. vispārīgo noteikumu, XVI sadaļas 3. piezīmi, 84. nodaļas 5. piezīmes E) punktu un KN kodu 8521  un 8521 90 00  aprakstu.
                        Ņemot vērā aparāta objektīvās īpašības, tas ir paredzēts saslēgšanai kopā ar ne vairāk kā astoņām videonovērošanas kamerām. Iekārta, kas šādiem nolūkiem reģistrē signālus no kamerām un var tos nosūtīt uz citu IP adresi vai tos reproducēt uz displeja vai monitora, veic īpašu funkciju, kas nav datu apstrāde 84. nodaļas 5. piezīmes E) punkta nozīmē. (Sk. arī Tiesas 2005. gada 17. marta spriedumu Ikegami Electronics, C-467/03, ECLI:EU:C:2005:182). Tādēļ klasificēšana pozīcijā 8471  pie automātiskām datu apstrādes iekārtām nav iespējama.
                        Aparāts ir paredzēts divu vai vairāku papildu funkciju veikšanai XVI sadaļas 3. piezīmes nozīmē, proti, pozīcijas 8517  datu pārraidei un uztveršanai un pozīcijas 8521  video ierakstīšanai un reproducēšanai.
                        Pamatojoties uz aparāta objektīvajām īpašībām, galvenā funkcija ir video ierakstīšana drošības un novērošanas sistēmā. Datu pārraide un uztveršana ir tikai palīgfunkcija, kuras mērķis ir uzlabot tās sistēmas darbību, kuras daļa ir šis aparāts. Tādēļ nav iespējama klasifikācija pozīcijā 8517. (Sk. arī Tiesas 2016. gada 25. februāra spriedumu G.E. Security, C-143/15, ECLI:EU:C:2016:115, 55.–57. punktu).
                        Tāpēc aparāts ir klasificējams pie citādas video ierakstīšanas vai reproducēšanas aparatūras ar skaņotāju vai bez tā, ar KN kodu 8521 90 00 .


title: Padomes Īstenošanas regula (ES) 2021/538 (2021. gada 26. marts), ar ko īsteno 21. panta 2. punktu Regulā (ES) 2016/44 par ierobežojošiem pasākumiem saistībā ar situāciju Lībijā

text:
                  29.3.2021

                  LV

                  Eiropas Savienības Oficiālais Vēstnesis

                  L 108/8

         PADOMES ĪSTENOŠANAS REGULA (ES) 2021/538
         (2021. gada 26. marts),
         ar ko īsteno 21. panta 2. punktu Regulā (ES) 2016/44 par ierobežojošiem pasākumiem saistībā ar situāciju Lībijā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) 2016/44 (2016. gada 18. janvāris) par ierobežojošiem pasākumiem saistībā ar situāciju Lībijā un ar ko atceļ Regulu (ES) Nr. 204/2011 (1), un jo īpaši tās 21. panta 2. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:

                     (1)

                     Padome 2016. gada 18. janvārī pieņēma Regulu (ES) 2016/44.

                     (2)

                     Pamatojoties uz Padomes veikto pārskatīšanu, būtu jāsvītro ieraksts attiecībā uz vienu personu.

                     (3)

                     Tādēļ Regulas (ES) 2016/44 III pielikums būtu attiecīgi jāgroza,

               IR PIEŅĒMUSI ŠO REGULU.

            1. pants
            Regulas (ES) 2016/44 III pielikumu groza saskaņā ar šīs regulas pielikumu.

            2. pants
            Šī regula stājas spēkā 2021. gada 3. aprīlī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 26. martā

                  Padomes vārdā –

                  priekšsēdētāja

               A. P. ZACARIAS

            (1)  OV L 12, 19.1.2016., 1. lpp.

            PIELIKUMS
            Regulas (ES) 2016/44 III pielikumā (Regulas 6. panta 2. punktā minēto fizisko un juridisko personu, vienību vai struktūru saraksts) A daļā (“Personas”) svītro 18. ierakstu (attiecībā uz GHWELL, Khalifa).


title: Komisijas Īstenošanas regula (ES) 2021/540 (2021. gada 26. marts), ar ko Īstenošanas regulu (ES) Nr. 809/2014 groza attiecībā uz dažiem paziņošanas pienākumiem, uz vietas veicamām pārbaudēm, kuras saistītas ar ganāmpulka atbalsta pieteikumiem un maksājuma pieprasījumiem, ko iesniedz ar dzīvniekiem saistītu atbalsta pasākumu satvarā, un vienotā pieteikuma, atbalsta pieteikumu vai maksājuma pieprasījumu iesniegšanu

text:
                  29.3.2021

                  LV

                  Eiropas Savienības Oficiālais Vēstnesis

                  L 108/15

         KOMISIJAS ĪSTENOŠANAS REGULA (ES) 2021/540
         (2021. gada 26. marts),
         ar ko Īstenošanas regulu (ES) Nr. 809/2014 groza attiecībā uz dažiem paziņošanas pienākumiem, uz vietas veicamām pārbaudēm, kuras saistītas ar ganāmpulka atbalsta pieteikumiem un maksājuma pieprasījumiem, ko iesniedz ar dzīvniekiem saistītu atbalsta pasākumu satvarā, un vienotā pieteikuma, atbalsta pieteikumu vai maksājuma pieprasījumu iesniegšanu
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1306/2013 (2013. gada 17. decembris) par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 62. panta 2. punkta pirmās daļas a) un b) apakšpunktu un 78. panta pirmās daļas b) un c) apakšpunktu,
         tā kā:

                     (1)

                     Saskaņā ar Komisijas Īstenošanas regulas (ES) Nr. 809/2014 (2) 9. panta 3. punktu dalībvalstīm katru gadu līdz 15. jūlijam jāiesniedz Komisijai ziņojums par pasākumiem, kas veikti attiecībā uz brīvprātīgā saistītā atbalsta administrēšanu un kontroli iepriekšējā kalendārajā gadā. Pieredze rāda, ka pašreizējā integrētajā administrācijas un kontroles sistēmā šī prasība katru gadu ziņot par minētajiem pasākumiem ir novecojusi. Vienkāršošanas labad minētā prasība būtu jāsvītro.

                     (2)

                     Ja saskaņā ar Īstenošanas regulas (ES) Nr. 809/2014 40.a pantu tiek veiktas uzraudzības [monitorējošas] pārbaudes, dalībvalstis iegūst informāciju, kura var norādīt arī uz iespējamām neatbilstībām, kas saistītas ar atbalsta shēmām un atbalsta pasākumiem, uz kuriem attiecas parastās pārbaudes uz vietas. Minētā informācija būtu jāizmanto, lai panāktu atbilstību un uzlabotu pārvaldības un kontroles sistēmas datu pareizību. Turklāt būtu jādod saņēmējiem iespēja vienoto pieteikumu, atbalsta pieteikumu vai maksājuma pieprasījumu grozīt, lai labotu nepareizības un nesaņemtu sodu. Vienkāršošanas un lielākas pārliecības nodrošināšanas labad tas būtu jāatspoguļo Īstenošanas regulas (ES) Nr. 809/2014 11. panta 4. punktā.

                     (3)

                     Kā liecina pieredze, lai labāk ņemtu vērā dalībvalstu īpašos apstākļus un jo īpaši mainīgos klimatiskos un laika apstākļus, būtu jādod dalībvalstīm lielāka elastība Īstenošanas regulas (ES) Nr. 809/2014 13. panta 1. punktā minēto vienotā pieteikuma, atbalsta pieteikumu vai maksājuma pieprasījumu iesniegšanas galīgo termiņu noteikšanā. Minētā pieeja būtu jāpiemēro arī grozījumu iesniegšanas termiņiem, kas minēti tās pašas regulas 15. panta 2. punktā.

                     (4)

                     Ja dalībvalsts piemēro bezpieprasījumu sistēmu, saņēmēji būtu jāinformē, ka atbalsta aprēķināšanā un administratīvo sodu piemērošanā būtu jāņem vērā visu potenciāli atbalsttiesīgo dzīvnieku neatbilstības liellopu, aitu un kazu identifikācijas un reģistrācijas sistēmai. Taču neatbilstības gadījumi būtu jānovērtē, ņemot vērā īpašos noteikumus, kas izklāstīti Komisijas Deleģētās regulas (ES) Nr. 640/2014 (3)30. panta 4. punktā, un administratīvo sodu uzlikšanā jāvadās pēc minētās regulas 31. panta.

                     (5)

                     Ņemot vērā to, ka Īstenošanas regulas (ES) Nr. 809/2014 33.a panta 1. punktā paredzētās pēckontroles var attiekties uz ļoti nelielām summām, tātad radīt nesamērīgu administratīvo slogu, būtu jāatļauj dalībvalstīm ierobežot to lauksaimnieku ģenerālkopu, kuriem veic minētās pēckontroles. Šajā nolūkā par pārredzamu un nediskriminējošu kritēriju būtu jāizmanto Regulas (ES) Nr. 1306/2013 54. panta 3. punkta pirmās daļas a) apakšpunktā noteiktā robežvērtība, līdz kādai summu atgūšanu neturpina.

                     (6)

                     Pieredze rāda, ka uzraudzības [monitorējošo] pārbaužu pakāpeniska ieviešana, ko veic saskaņā ar Īstenošanas regulas (ES) Nr. 809/2014 40.a pantu, atkarībā no attiecīgās platības lieluma vai procesa sarežģītības var ilgt vairāk nekā divus gadus. Tāpēc būtu jādod dalībvalstīm ilgāks laiks, kurā tās var pakāpeniskai virzīties uz minēto pārbaužu ieviešanu visā to teritorijā.

                     (7)

                     Lai palīdzētu dalībvalstīm labāk sagatavot lēmumus par monitorējošo pārbaužu piemērošanu, attiecīgo paziņojumu sagatavošanai ir jāatvēl papildu laiks. Tāpēc termiņš, kādā iesniedzami minētie paziņojumi gan attiecībā uz atbalsttiesīguma nosacījumu pārbaudēm, gan savstarpējo atbilstību, būtu jāpagarina.

                     (8)

                     Lai ar dzīvniekiem saistīto atbalsta shēmu pārbaudes uz vietas būtu rezultatīvas, ir jānodrošina, ka gadījumā, ja dalībvalsts turēšanas periodu nepiemēro vai ja turēšanas periodu nevar noteikt iepriekš, vai ja turēšanas periods sākas pirms atbalsta pieteikuma vai maksājuma pieprasījuma iesniegšanas, minētās pārbaudes veic laikposmā, kurā par dzīvniekiem ir tiesības pretendēt uz maksājumu vai atbalstu. Turklāt Īstenošanas regulas (ES) Nr. 809/2014 42. panta 1. punktā būtu jākonkretizē, ka šis pienākums attiecīgā gadījumā ir piemērojams arī pārbaudēm uz vietas, ko veic minētās regulas 35. pantā paredzētās kontroles intensitātes palielināšanas rezultātā.

                     (9)

                     Tāpēc Īstenošanas regula (ES) Nr. 809/2014 būtu attiecīgi jāgroza.

                     (10)

                     Lai šajā regulā paredzētie noteikumi būtu pēc iespējas efektīvāki, tā būtu jāpiemēro tiešo maksājumu atbalsta pieteikumiem, lauku attīstības atbalsta pieteikumiem un maksājuma pieprasījumiem, kas iesniegti par pieprasījumu gadiem vai piemaksu periodiem, kuri sākas 2021. gada 1. janvārī vai vēlāk.

                     (11)

                     Šajā regulā paredzētie pasākumi ir saskaņā ar Tiešo maksājumu komitejas un Lauku attīstības komitejas atzinumu,

               IR PIEŅĒMUSI ŠO REGULU.

            1. pants
            Īstenošanas regulu (ES) Nr. 809/2014 groza šādi:

                        1)

                        regulas 9. panta 3. punktu svītro;

                        2)

                        regulas 11. panta 4. punkta pirmās daļas otro un trešo teikumu aizstāj ar šādiem:
                        “Lai palīdzētu saņēmējiem izpildīt atbalsttiesīguma kritērijus, saistības un citus pienākumus, rezultātus tiem paziņo laikus. 40.a panta 1. punkta pirmās daļas d) apakšpunktā minētos provizoriskos rezultātus zemesgabala līmenī dalībvalstis var izmantot par informāciju, kas ir relevanta tādu atbalsta shēmu un atbalsta pasākumu priekškontrolēm, uz kuriem uzraudzības [monitorējošās] pārbaudes neattiecas. Ja dalībvalsts nolemj to darīt, informācijai, kas saņēmējiem paziņota priekškontroļu satvarā, 40.a panta 4. punktu nepiemēro.”;

                        3)

                        regulas 13. panta 1. punkta pirmās daļas otro un trešo teikumu svītro;

                        4)

                        regulas 15. panta 2. punktu groza šādi:

                                    a)

                                    pirmo daļu aizstāj ar šādu:
                                    “Grozījumus, kas izdarīti saskaņā ar 1. punktu, kompetentajai iestādei paziņo līdz dalībvalsts noteiktajam galīgajam termiņam.”;

                                    b)

                                    otrās daļas pirmo teikumu svītro;

                        5)

                        regulas 21. panta 4. punkta trešās daļas b) apakšpunktu aizstāj ar šādu:

                                    “b)

                                    saņēmējam ir zināms, ka visus potenciāli atbalsttiesīgos dzīvniekus, attiecībā uz kuriem konstatē, ka tie nav pareizi identificēti vai reģistrēti dzīvnieku identifikācijas un reģistrācijas sistēmā, saskaņā ar Deleģētās regulas (ES) Nr. 640/2014 31. pantu uzskata par nenoteiktiem dzīvniekiem, ja vien uz tiem neattiecas īpaši noteikumi, kas izklāstīti minētās regulas 30. panta 4. punktā.”;

                        6)

                        regulas 33.a panta 1. punktam pievieno šādu daļu:
                        “Dalībvalstis var nolemt no šīm pēckontrolēm uz vietas izslēgt saņēmējus, kuriem samazinātais administratīvais sods būtu atbilstošs summām, par kādām dalībvalstis saskaņā ar Regulas (ES) Nr. 1306/2013 54. panta 3. punkta pirmās daļas a) apakšpunktu var pieņemt lēmumu atgūšanu neturpināt.”;

                        7)

                        regulas 40.a panta 3. punkta otro daļu aizstāj ar šādu:
                        “Kompetentā iestāde var nolemt atbalsta shēmas vai atbalsta pasākuma saņēmējiem piemērot uzraudzības [monitorējošās] pārbaudes platībās, kas izvēlētas, pamatojoties uz objektīviem un nediskriminējošiem kritērijiem. Kompetentā iestāde minētās platības katrā nākamajā gadā būtiski paplašina.”;

                        8)

                        regulas 40.b pantu aizstāj ar šādu:

                           “40.b pants
                           Paziņojumi
                           Dalībvalstis katru kalendāro gadu līdz 1. februārim paziņo Komisijai savu lēmumu attiecīgajā kalendārajā gadā izvēlēties veikt uzraudzības [monitorējošās] pārbaudes un norāda visas shēmas, pasākumus vai darbību veidus un visas platības, uz kurām attiecas monitorējošās pārbaudes.
                           Komisija katru kalendāro gadu līdz 1. novembrim sagatavo paziņojumu iesniegšanas veidni, kurā detalizēti norādīti šādā paziņojumā iekļaujamie elementi.”;

                        9)

                        regulas 42. panta 1. punkta otro daļu aizstāj ar šādu:
                        “Ja dalībvalsts saskaņā ar 21. panta 1. punkta d) apakšpunktu ir noteikusi laikposmu, vismaz 50 % uz vietas veicamo pārbaužu daudzuma, kas paredzēts, attiecīgi, 32., 33. un 35. pantā, sadala pa visu minēto laikposmu, kas noteikts attiecīgajai dzīvnieku atbalsta shēmai vai ar dzīvniekiem saistītā atbalsta pasākumam. Tomēr, ja turēšanas periodu nepiemēro, ja turēšanas periodu nevar noteikt iepriekš vai ja turēšanas periods sākas pirms atbalsta pieteikuma vai maksājuma pieprasījuma iesniegšanas, visas 32., 33. un 35. pantā minētās pārbaudes uz vietas sadala pa visu laikposmu, kurā par dzīvnieku ir tiesības pretendēt uz maksājumu vai atbalstu.”;

                        10)

                        regulas 70.b pantu aizstāj ar šādu:

                           “70.b pants
                           Paziņojumi
                           Savu lēmumu saskaņā ar 70.a pantu izvēlēties veikt uzraudzības [monitorējošās] pārbaudes dalībvalstis Komisijai paziņo līdz tā kalendārā gada 1. februārim, kurā tās sāk veikt monitorējošās pārbaudes.”

            2. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            To piemēro tiešo maksājumu atbalsta pieteikumiem, lauku attīstības atbalsta pieteikumiem un maksājuma pieprasījumiem, kas iesniegti par pieprasījumu gadiem vai piemaksu periodiem, kuri sākas 2021. gada 1. janvārī vai vēlāk.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 26. martā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 347, 20.12.2013., 549. lpp.

            (2)  Komisijas Īstenošanas regula (ES) Nr. 809/2014 (2014. gada 17. jūlijs), ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz integrēto administrācijas un kontroles sistēmu, lauku attīstības pasākumiem un savstarpējo atbilstību (OV L 227, 31.7.2014., 69. lpp.).

            (3)  Komisijas Deleģētā regula (ES) Nr. 640/2014 (2014. gada 11. marts), ar ko papildina Eiropas Parlamenta un Padomes Regulu (ES) Nr. 1306/2013 attiecībā uz integrēto administrācijas un kontroles sistēmu, maksājumu atteikšanas vai atsaukšanas nosacījumiem un administratīvajiem sodiem, kas piemērojami tiešo maksājumu, lauku attīstības atbalsta un savstarpējās atbilstības kontekstā (OV L 181, 20.6.2014., 48. lpp.).